**Maksātnespējas kontroles dienesta pārbaužu pamatprincipi un pārbaužu veikšanas kārtība noziedzīgi iegūtu līdzekļu legalizācijas un terorisma un proliferācijas finansēšanas novēršanas un starptautisko un Latvijas Republikas nacionālo sankciju ievērošanas jomā[[1]](#footnote-1)**

Maksātnespējas kontroles dienests (turpmāk – iestāde) kā uzraudzības un kontroles institūcija, nodrošinot maksātnespējas procesa administratoru (turpmāk – administrators vai uzraugāmais subjekts) uzraudzību pār Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma (turpmāk – Novēršanas likums) un Starptautisko un Latvijas Republikas nacionālo sankciju likuma (turpmāk – Sankciju likums) prasību izpildi, veic pārbaudes, kuru **mērķis** ir novērst, ka maksātnespējas procesi tiek izmantoti noziedzīgi iegūtu līdzekļu legalizācijā un terorisma un proliferācijas finansēšanā vai sankciju pārkāpšanā un apiešanā, kā arī panākt, lai administratora rīcība atbilst Novēršanas likuma un Sankciju likuma prasībām.

Lai sekmētu pārbaudes mērķa sasniegšanu, iestāde savā darbībā ievēro šādus uzraudzības **principus**[[2]](#footnote-2):

* Uz risku vadību balstītas, taisnīgas un proporcionālas uzraudzības darbības. Plānojot un veicot uzraudzības pasākumus, iestāde izmanto uz risku izvērtējumu balstītu pieeju un vadās pēc proporcionalitātes principa – jo zemāks risks, jo mazāk resursu tiek veltīts tā uzraudzībai.
* Taisnīgi un proporcionāli lēmumi, kas vērsti uz atbilstības panākšanu. Iestāde vērtē konstatēto pārkāpumu raksturu un smagumu, vienlaikus ievērojot vienlīdzību un proporcionalitātes principu – jo smagāks pārkāpums, jo būtiskākas sekas[[3]](#footnote-3).
* Atbalsts uzraugāmajiem subjektiem normatīvo aktu prasību izpildē. Iestāde informē uzraugāmos subjektus par normatīvo aktu prasībām un iestādes viedokli to piemērošanas jautājumos (piemēram, skaidrojumi, viedokļi, vadlīnijas u.c., katrā konkrētā gadījumā izvēloties efektīvāko saziņas veidu).
* Sadarbība ar uzraugāmajiem subjektiem, nevalstiskajām organizācijām un citām uzraudzības iestādēm. Iestāde ir vērsta uz sadarbību, regulāri sniedz informāciju par uzraudzības rezultātiem, kā arī uzklausa un izvērtē saņemtos priekšlikumus.

**Pārbaužu iedalījums**

Pārbaudes iedalās plānotās vai neplānotās pārbaudēs, padziļinātās vai tematiskās pārbaudēs, kā arī klātienes vai neklātienes pārbaudēs. Plānotās pārbaudes pamatā ir sagatavotais uzraudzības gada pārbaužu plāns, un tā tiek veikta kā klātienes vai neklātienes pārbaude. Savukārt neplānotās pārbaudes pamatā ir, veicot uzraudzību, iestādē saņemtā un iegūtā informācija par administratora rīcību Novēršanas likuma un/ vai Sankciju likuma prasību izpildē, un pamatā tā tiek veikta kā neklātienes pārbaude, ja netiek konstatēta nepieciešamība objektīvai informācijas noskaidrošanai veikt klātienes pārbaudi.Padziļinātā pārbaude aptver visu administratora rīcības izvērtējumu attiecībā uz Novēršanas likuma un/ vai Sankciju likuma ievērošanu. Savukārt tematiskā pārbaude aptver administratora rīcības izvērtējumu konkrētā jomā.

**Pārbaužu norise**

Uzsākot **neklātienes pārbaudi**, administratoram tiek nosūtīts paskaidrojumu un dokumentu pieprasījums, kurā tiek noteikts, ka paskaidrojumu un dokumentu sniegšanas termiņš ir septiņas darbdienas no paskaidrojumu pieprasījuma paziņošanas dienas. Ja objektīvi nepieciešams, administrators var lūgt pagarināt paskaidrojumu un dokumentu iesniegšanas termiņu, sniedzot pamatojumu un pierādījumus. Nepieciešamības gadījumā administratoram tiek nosūtīts papildu paskaidrojumu pieprasījums. Jāņem vērā, ka šobrīd ziņas un dokumentus, kas saistīti ar Novēršanas likumā un Sankciju likumā noteikto pienākumu izpildi, Elektroniskajā maksātnespējas uzskaites sistēmā neiekļauj. Administratora un iestādes pilnvērtīga informācijas apmaiņa ir svarīga, lai objektīvi izvērtētu administratora rīcību Novēršanas likuma un Sankciju likuma prasību izpildē, savukārt sniegtās informācijas un dokumentu nepilnīgums var negatīvi ietekmēt pārbaudes rezultātu.

Uzsākot **klātienes pārbaudi**,administrators ar vēstuli tiek informēts par klātienes pārbaudes veikšanu, kas administratoram tiek nosūtīta ne vēlāk kā piecas darbdienas pirms klātienes pārbaudes uzsākšanas. Ja administrators iestādi informē, ka noteiktajā datumā objektīvu apstākļu dēļ nevarēs nodrošināt pārbaudi, sniedzot pamatojumu un pierādījumus, tiek noteikts cits pārbaudes datums un par to informēts administrators.

Pārbaudē iestādi pārstāv divi nodarbinātie ("četru acu" princips), tādējādi nodrošinot augstu pārbaudes kvalitāti un tiesiskumu. Pārbaudes gaita tiek protokolēta[[4]](#footnote-4).

Pārbaudes veicēji veic uzrādīto dokumentu fotofiksācijas atbilstoši administratora rīcības izvērtēšanas mērķim.

Ja administrators informāciju vai dokumentus nespēj iesniegt pārbaudes veikšanas brīdī klātienē, piemēram, nespēj tos uzrādīt tehnisku iemeslu dēļ, vai tiek konstatēts, ka rīcības objektīvai izvērtēšanai nepieciešams pieprasīt papildu informāciju vai dokumentus, administratoram ir pienākums tos iesniegt iestādē pēc klātienes pārbaudes veikšanas nekavējoties vai iestādes norādītajā termiņā.

**Neklātienes** un **klātienes** pārbaudes ietvaros un ņemot vērā pārbaudes tvērumu, tiek pārbaudīti šādi kritēriji:

|  |  |
| --- | --- |
| **Pārbaudāmais kritērijs** | **Pārbaudes ietvaros tiek vērtēts** |
| Vai ir izstrādāts administratora profesionālās darbības risku novērtējums un apzināti riski. | * Vai un kad izstrādāts administratora profesionālās darbības risku novērtējums noziedzīgi iegūtu līdzekļu legalizācijas un terorisma un proliferācijas finansēšanas novēršanas jomā.
* Vai risku novērtējumā ņemti vērā profesijas, sniegto pakalpojumu un klientu riski.
* Vai risku novērtējumā ir iekļauti Eiropas Komisijas identificētie riski, nacionālajā risku novērtējumā identificētie riski un citi subjektam specifiski riski.
* Vai risku novērtējumā ir ņemti vērā riskus ietekmējošie faktori.
* Vai noteikts riska līmenis.

*Pamatojums – Novēršanas likuma 6. panta pirmā, pirmā prim un pirmā prim divi daļa*. |
| Vai ir izstrādāta iekšējās kontroles sistēma un tā paredz veicamās procedūras. | * Vai un kad izstrādāta iekšējās kontroles sistēma Novēršanas likuma prasību izpildes nodrošināšanai.
* Vai noteikta kārtība attiecībā uz: 1) maksātnespējīgā subjekta identifikāciju un izpēti[[5]](#footnote-5);
* 2) risku noteikšanu un izvērtēšanu (maksātnespējīgā subjekta risku, valsts un ģeogrāfisko risku, maksātnespējīgā subjekta izmantoto pakalpojumu un produktu risku, pakalpojumu un piegādes kanālu risku);
* 3) maksātnespējīgā subjekta darījumu uzraudzību;
* 4) aizdomīgu darījumu konstatēšanu un ziņošanas pienākumu;
* 5) iegūto dokumentu, datu un informācijas uzglabāšanu;
* 6) apmācībām;
* 7) atbildību;
* 8) sistēmas pārskatīšanu.
* Vai iekšējās kontroles sistēma satur atsauces uz aktuāliem informācijas avotiem.

*Pamatojums – Novēršanas likuma 6. panta pirmā daļa, pirmā prim divi daļa, otrā daļa un 7. pants.* |
| Vai ir veikta administratora profesionālās darbības risku novērtējuma pārskatīšana un aktualizēšana un iekšējās kontroles sistēmas uzlabošana. | * Vai risku novērtējums ir pārskatīts un aktualizēts regulāri atbilstoši piemītošajiem riskiem, bet ne retāk kā reizi trijos gados.
* Vai iekšējās kontroles sistēmas efektivitāte ir izvērtēta ne retāk kā reizi 18 mēnešos.
* Vai risku novērtējums un iekšējās kontroles sistēma ir uzlabota, ja uzraudzības un kontroles institūcija konstatējusi trūkumus, vai arī, piemēram, plānotas izmaiņas darbības procesos vai struktūrā.
* Vai izmaiņas ir dokumentētas, tostarp norādīts, kad pēdējo reizi veikta aktualizācija.

*Pamatojums – Novēršanas likuma 8. pants.* |
| Vai maksātnespējīgajam subjektam ir apzināti visi noziedzīgi iegūtu līdzekļu legalizācijas un terorisma un proliferācijas finansēšanas riski. | * Vai maksātnespējīgā subjekta riska līmenis ir noteikts saskaņā ar iekšējās kontroles sistēmā ietverto kārtību.
* Vai ņemti vērā risku paaugstinošie faktori un risku pazeminošie faktori.
* Vai ņemti vērā nacionālajā risku novērtējumā[[6]](#footnote-6) un sektorālajā risku novērtējumā[[7]](#footnote-7) identificētie riski.
* Vai pieejami risku noteikšanas pamatā veiktie izpētes dokumenti.

*Pamatojums – Novēršanas likuma 11.1 pants.*  |
| Vai ir veikta maksātnespējīgā subjekta identifikācija un datu pārbaude. | * Vai pieprasīta un iegūta informācija no maksātnespējīgā subjekta.
* Vai izvērtēta publiski pieejamā informācija par maksātnespējīgo subjektu un tā patieso labuma guvēju interneta pārlūka meklētājos.
* Vai pieejami maksātnespējīgā subjekta identifikācijas un datu pārbaudes apliecinoši dokumenti.

 *Pamatojums – Novēršanas likuma 12., 13., 14., 18., 23., 25. pants.* |
| Vai ir noskaidrots maksātnespējīgā subjekta patiesais labuma guvējs. | * Vai iegūta informācija par patiesā labuma guvēju no Latvijas Republikas Uzņēmumu reģistra vai informācijas atkalizmantotāju datiem un nepieciešamības gadījumos iegūta papildu informācija no citiem avotiem.[[8]](#footnote-8),[[9]](#footnote-9)
* Vai, ja ziņas par patiesā labuma guvēju nav iegūtas, ir patstāvīgi veiktas darbības patiesā labuma guvēja noskaidrošanai.
* Vai pieejami dokumenti, kas apliecina vai un kad veiktas darbības patiesā labuma guvēja noskaidrošanai.

*Pamatojums – Novēršanas likuma 18. pants.* |
| Ja noskaidrotā informācija par patieso labuma guvēju neatbilst Latvijas Republikas Uzņēmumu reģistra vestajos reģistros reģistrētajai informācijai, vai nekavējoties, bet ne vēlāk kā triju darbdienu laikā ir paziņots par to Latvijas Republikas Uzņēmumu reģistram. | * Vai ir iestājušies priekšnoteikumi ziņošanas pienākumam.
* Gadījumā, ja priekšnoteikumi ir iestājušies, vai ziņošanas pienākums noteiktajā termiņā ir izpildīts.

*Pamatojums – Novēršanas likuma 18. panta pirmā, otrā, trešā, trešā prim, septītā un astotā daļa.* |
| Vai ir noskaidrots, vai maksātnespējīgais subjekts vai patiesais labuma guvējs ir politiski nozīmīga persona, politiski nozīmīgas personas ģimenes loceklis vai ar politiski nozīmīgu personu cieši saistīta persona. | * Vai informācija pārbaudīta, pieprasot to sniegt maksātnespējīgajam subjektam, kā arī pārbaudot datubāzes (Valsts ieņēmumu dienesta politiski nozīmīgu personu datubāzi) un papildus veicot meklēšanu interneta resursos (attiecībā uz nerezidentiem informācija Valsts ieņēmumu dienesta datubāzē nav pieejama). [[10]](#footnote-10), [[11]](#footnote-11)
* Vai pieejami dokumenti, kas apliecina vai un kad veiktas darbības politiski nozīmīgas personas statusa noskaidrošanai.

*Pamatojums – Novēršanas likuma 25. pants.* |
| Vai ir veikta maksātnespējīgā subjekta darījumu uzraudzība un ir pieejami pamatojošie dokumenti. | * Vai riskos balstītā pieejā veikta uzraudzība par maksātnespējīgā subjekta pirms maksātnespējas procesa pasludināšanas veiktajiem darījumiem (pārbaudīta parādnieka slēgto darījumu atbilstība saimnieciskajai darbībai, parādnieka kontos kredītiestādēs/ maksājumu iestādēs veiktās transakcijas, gada pārskatos ietvertie dati, parādnieka sniegtā informācija u.c.), vērtējot, vai nav īstenota noziedzīgi iegūtu līdzekļu legalizācija un terorisma un proliferācijas finansēšana.
* Vai riskos balstītā pieejā vai iestājoties Novēršanas likumā noteiktajam slieksnim veikta maksātnespējīgā subjekta mantas ieguvēju un to naudas līdzekļu izcelsmes pārbaude attiecībā uz darījumiem, kas veikti maksātnespējas procesa laikā.
* Vai pieejami dokumenti, kas apliecina vai un kad veiktas darbības darījumu uzraudzībai.

*Pamatojums – Novēršanas likuma 11. pants, 11.1 panta pirmās daļas 3. un 4. punkts, sestais punkts, 20. pants.* |
| Vai maksātnespējīgajam subjektam ir piemērota padziļināta izpēte. | * Vai veikta maksātnespējīgā subjekta padziļināta izpēte.
* Vai pieejami dokumenti, kas apliecina vai un kad veikta padziļinātā izpēte.[[12]](#footnote-12)

*Pamatojums – Novēršanas likuma 22. pants.* |
| Vai ir veikta maksātnespējīgā subjekta pārbaudes laikā iegūto dokumentu, personas datu un informācijas aktualizēšana atbilstoši piemītošajiem riskiem. | * Vai veikta dokumentu izvērtēšana un pārskatīšana atbilstoši piemītošajiem riskiem, bet ne retāk kā reizi piecos gados.

*Pamatojums – Novēršanas likuma 11.1 panta pirmās daļas 5. punkts.* |
| Vai ir dokumentēts maksātnespējīgā subjekta identifikācijas un izpētes process, un ir pieejami pamatojošie dokumenti. | * Vai dokumentēta visa maksātnespējīgā subjekta izpētes gaitā iegūtā informācija.
* Vai nodrošināta visas maksātnespējīgā subjekta izpētes gaitā iegūtās informācijas uzglabāšana piecus gadus pēc darījuma veikšanas.
* Vai no dokumentiem konstatējams veikto darbību laiks un informācijas iegūšanas avots.

*Pamatojums – Novēršanas likuma 37. panta otrā daļa, 37.2 pants.* |
| Vai nekavējoties ir iesniegts ziņojums par aizdomīgu darījumu Finanšu izlūkošanas dienesta Finanšu izlūkošanas datu saņemšanas un analīzes sistēmā atbilstoši normatīvo aktu prasībām. | * Vai izvērtēti darījumi, tostarp iegūtā informācija no kredītiestāžu/ maksājumu iestāžu kontu pārskatiem, gada pārskatiem, parādnieka sniegtā informācija, u.c. informācija kontekstā ar noziedzīgi iegūtu līdzekļu legalizācijas tipoloģiju pazīmēm.[[13]](#footnote-13),[[14]](#footnote-14)
* Gadījumā, ja konstatēts aizdomīgs darījums, kādas darbības veiktas, vai par aizdomīgo darījumu nekavējoties ziņots Finanšu izlūkošanas dienestam.
* Vai nav izpausts ziņošanas fakts kreditoriem vai citām personām.

*Pamatojums – Novēršanas likuma 31.4 panta pirmā daļas 2. punkts, 38. pants.* |
| Vai ir veikta maksātnespējīgā subjekta un tā patiesā labuma guvēja un ar to saistīto personu, kā arī darījumu partneru pārbaude sankciju sarakstos. | * Vai un kad veikta maksātnespējīgā subjekta, tā kreditoru un to patiesā labuma guvēju pārbaude sankciju sarakstos.
* Vai un kad veikta maksātnespējas procesa laikā veikto darījumu partneru, tostarp mantas ieguvēju, kreditoru un to patiesā labuma guvēju pārbaude sankciju sarakstos (neatkarīgi no riska novērtējuma un darījuma summas).
* Vai pārbaude veikta bez kavēšanās un korekti, atbilstoši katra sankciju meklētāja parametriem.[[15]](#footnote-15),[[16]](#footnote-16)
* Vai pārbaude veikta sankciju sarakstos, kas satur informāciju par sankciju sarakstos iekļautiem subjektiem, attiecībā uz kuriem noteiktas Apvienoto Nāciju Organizācijas, Eiropas Savienības vai Latvijas Republikas nacionālās sankcijas.
* Vai pieejami dokumenti, kas apliecina vai un kad veikta pārbaude sankciju sarakstos.

*Pamatojums – Novēršanas likuma 4. panta trešās daļas 2. punkts un Sankciju likuma 2. panta otrā daļa.* |
| Vai ir izstrādāts starptautisko un nacionālo sankciju riska novērtējums un apzināti riski. | * Vai un kad izstrādāts sankciju riska novērtējums.[[17]](#footnote-17)
* Vai risku novērtējumā aptverti visi sankciju veidi, kādi noteikti ar spēkā esošo normatīvo regulējumu.
* Vai risku novērtējumā iekļauti risku paaugstinošie faktori, kas saistīti ar administratora darbības un pakalpojumu sniegšanas reģionu un piedāvātajiem pakalpojumiem, kā arī, kas saistīti ar maksātnespējīgā subjekta Novēršanas likumā noteiktajiem risku ietekmējošajiem apstākļiem.
* Vai risku novērtējums ir aktualizēts ne retāk kā reizi trijos gados, vai, ja uzraudzības un kontroles institūcija konstatējusi trūkumus.
* Vai norādīta informācija, kad pēdējo reizi veikta aktualizācija.

*Pamatojums – Sankciju likuma 13. prim panta pirmā daļa.* |
| Vai ir izstrādāta sankciju iekšējās kontroles sistēma un tā paredz veicamās procedūras. | * Vai paredzēta kārtība un apjoms, kādā administratoram ir jāizvērtē maksātnespējīgā subjekta sankciju riski.
* Vai noteiktas veicamās darbības augsta riska gadījumā.
* Vai iekļauts ziņošanas pienākums.
* Vai paredzēta kārtība maksātnespējīgā subjekta izpētes gaitā iegūtās informācijas un dokumentu saglabāšanai, pārskatīšanai un aktualizēšanai (regulāri atbilstoši riskiem, bet ne retāk kā reizi piecos gados).
* Vai paredzēta kārtība, kādā sankciju iekšējās kontroles sistēma tiek pārskatīta un aktualizēta.
* Vai veikta sankciju iekšējās kontroles sistēmas pārskatīšana un aktualizēšana (ne retāk kā reizi 18 mēnešos, vai, ja uzraudzības un kontroles institūcija konstatējusi trūkumus).
* Vai norādīta informācija, kad pēdējo reizi veikta aktualizācija.

*Pamatojums – Sankciju likuma 13. prim panta otrā daļa un 17. pants.* |

**Pārbaudes noslēgums**

Iestādei, saņemot no administratora viņa rīcības izvērtēšanai nepieciešamo informāciju, tiek vērtēts, vai administratora darbība konkrētajā maksātnespējas procesā atbilst Novēršanas likuma un Sankciju likuma prasībām. Ja pārkāpums netiek konstatēts, administrators tiek informēts par pārbaudes noslēgumu. Savukārt, ja tiek konstatēta Novēršanas likumā un/ vai Sankciju likumā noteikto prasību neievērošana, tiek vērtēts izdarītā pārkāpuma būtiskums.

Pārkāpumi iedalāmi būtiskos un mazāk būtiskos. Būtiskumu izvērtē, ņemot vērā, cik lielā mērā pārkāpums ietekmē to, ka maksātnespējas process varētu tikt izmantots, lai legalizētu noziedzīgi iegūtus līdzekļus vai finansētu terorismu vai prolifierāciju, vai pārkāptu vai apietu starptautiskās un nacionālās sankcijas, vai izvairītos no to izpildes.

Ja, izvērtējot konkrētos apstākļus, konstatējams, ka izdarītais pārkāpums nav atzīstams par būtisku (maznozīmīgs pārkāpums) un to ir iespējams novērst, administratoram tiek izskaidrota rīcība konstatēto pārkāpumu novēršanai viena mēneša laikā, iestādei kontrolējot tās izpildi (Novēršanas likuma 47. panta pirmās daļas 4. punkts). Ja administrators nav novērsis iestādes konstatēto pārkāpumu vai izdarītā pārkāpuma raksturs ir būtisks, tostarp konstatēts pieļauto pārkāpumu sistemātiskums, tiek sagatavots ierosinājums par sankcijas piemērošanu administratoram (Novēršanas likuma 46. panta pirmās daļas 6. punkts un Sankciju likuma 132. pants). Lēmumu par sankciju piemērošanu vai nepiemērošanu pieņem cita iestādes struktūrvienība administratīvās lietas ietvaros, izvērtējot pārkāpuma raksturu un smagumu un citus Novēršanas likuma 77. panta trešajā daļā minētos apstākļus.[[18]](#footnote-18)

1. Informācija aktualizēta 2025. gada 22. maijā, papildinot materiālu ar starptautisko un Latvijas Republikas nacionālo sankciju ievērošanas jomu, tādējādi arī precizējot pārbaužu veikšanas kārtību un pārbaužu ietvaros vērtējamos kritērijus. [↑](#footnote-ref-1)
2. Skatīt arī [Maksātnespējas kontroles dienesta uzraudzības stratēģiju 2022.-2023. gadam](https://www.mkd.gov.lv/lv/jaunums/MKD-2022-gadu-uzsak-ar-jaunu-uzraudzibas-strategiju), [Maksātnespējas kontroles dienesta uzraudzības stratēģiju 2024.-2025. gadam](https://www.mkd.gov.lv/lv/jaunums/Uzraudzibas-strategija-2024-2025-gadam). [↑](#footnote-ref-2)
3. Skatīt [ieteikumus sankciju par Novēršanas likuma un Sankciju likuma pārkāpumiem noteikšanai administratoriem](https://www.mkd.gov.lv/lv/media/4433/download?attachment). [↑](#footnote-ref-3)
4. Minētais nostiprina informāciju, kas iegūstama no pārbaudes laikā apskatītiem dokumentiem, veicina sadarbību starp administratoru un iestādi Novēršanas likuma un Sankciju likuma prasību ievērošanas nodrošināšanai, kā arī pārbaudes noslēgumā pieņemto secinājumu pilnīgumu un pamatotību. [↑](#footnote-ref-4)
5. Skatīt 2025. gada 17. aprīlī iestādes nosūtīto informatīvo materiālu "Veicamo darbību kopums maksātnespējas procesa administratoram, nodrošinot Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma un Starptautisko un Latvijas Republikas nacionālo sankciju likuma prasību izpildi maksātnespējas procesā". [↑](#footnote-ref-5)
6. Skatīt [nacionālo NILLTPF risku novērtēšanas ziņojumu par 2020.–2022. gadu](https://fid.gov.lv/uploads/files/2023/NACION%C4%80LAIS%20NILLTPF%20RISKU%20NOV%C4%92RT%C4%92%C5%A0ANAS%20ZI%C5%85OJUMS%20PAR%202020.%E2%80%932022.%20GADU.pdf) [↑](#footnote-ref-6)
7. Skatīt [maksātnespējas sektora risku novērtējumu](https://www.mkd.gov.lv/lv/media/3004/download?attachment). [↑](#footnote-ref-7)
8. Skatīt arī [patieso labuma guvēju skaidrojumu](https://www.ur.gov.lv/lv/patieso-labuma-guveju-skaidrojums/sia-un-as/). [↑](#footnote-ref-8)
9. Skatīt [labās prakses vadlīnijas riskos balstītas pieejas piemērošanā un patiesā labuma guvēja noskaidrošanā](https://www.mkd.gov.lv/lv/media/4409/download?attachment). [↑](#footnote-ref-9)
10. [Politiski nozīmīgu personu, to ģimenes locekļu un ar tām cieši saistītu personu noziedzīgi iegūtu līdzekļu legalizācijas, terorisma un proliferācijas finansēšanas risku vadības vadlīnijas](https://fid.gov.lv/uploads/files/2022/FID_PNP%20vadl%C4%ABnijas_29062022.pdf). [↑](#footnote-ref-10)
11. Ja maksātnespējīgajam subjektam ir vairāki patiesā labuma guvēji, pārbaudāma to visu atbilstība politiski nozīmīgas personas statusam. [↑](#footnote-ref-11)
12. Skatīt arī [vadlīnijas par iegūstamās papildinformācijas iespējamiem veidiem](https://www.mkd.gov.lv/lv/media/3447/download?attachment). [↑](#footnote-ref-12)
13. Skatīt arī [noziedzīgi iegūtu līdzekļu legalizācijas tipoloģijas un pazīmes](https://fid.gov.lv/uploads/files/Tipologiju%20materials_III_red.pdf). [↑](#footnote-ref-13)
14. Skatīt arī [maksātnespējas procesu uzraudzībā konstatētās noziedzīgi iegūtu līdzekļu legalizācijas tipoloģijas un pazīmes](https://www.mkd.gov.lv/lv/media/2462/download?attachment). [↑](#footnote-ref-14)
15. Skatīt [ieteikumus sankciju meklētāja izmantošanai](https://sankcijas.fid.gov.lv/uploads/ieteikumi-sankciju-mekletaja-izmantosanai.pdf). [↑](#footnote-ref-15)
16. Skatīt [Elektroniskās maksātnespējas uzskaites sistēmas sankciju reģistra funkcionalitātes instrukciju](https://www.mkd.gov.lv/lv/media/3567/download?attachment). [↑](#footnote-ref-16)
17. Skatīt [vadlīnijas Starptautisko un Latvijas Republikas nacionālo sankciju likumā noteikto prasību ievērošanai maksātnespējas procesa administratoriem](https://www.mkd.gov.lv/lv/media/3561/download?attachment). [↑](#footnote-ref-17)
18. Skatīt [ieteikumus sankciju par Novēršanas likuma un Sankciju likuma pārkāpumiem noteikšanai administratoriem](https://www.mkd.gov.lv/lv/media/4433/download?attachment). [↑](#footnote-ref-18)